
PËR HAPJEN E FILIALIT TË SHKOLLËS SË LARTË PRIVATE “KRISTAL”, NË QYTETIN E GJIROKASTRËS

Në mbështetje të nenit 100 të Kushtetutës dhe të neneve 4, pika 2, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Hapjen e filialit të shkollës së lartë private “Kristal”, në qytetin e Gjirokastrës, dhe të programeve të studimeve të ciklit të parë, në formën e studimeve me kohë të plotë, në:
a) Infermieri;
b) Menaxhim biznesi dhe financë;
c) Marrëdhënie ndërkombëtare;
ç)  Drejtësi.
2.  Këto programe studimesh të ciklit të parë realizohen me 180 kredite dhe kohëzgjatja normale e tyre është 3 (tri) vite akademike. Në përfundim të programeve të studimeve lëshohet “Diplomë e nivelit të parë” (DNP), në:
a) Infermieri;
b) Menaxhim biznesi dhe financë;
c) Marrëdhënie ndërkombëtare;
ç)  Drejtësi.
3. Filiali në Gjirokastër i shkollës së lartë private “Kristal” ta fillojë veprimtarinë mësimore për programet e studimeve, të përcaktuara në pikën 1 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës.
4. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

